CELEX: 62016TN0686
Language: el
Date: 2016-09-23 00:00:00
Title: Υπόθεση T-686/16 P: Αναίρεση που άσκησε στις 23 Σεπτεμβρίου 2016 ο Daniele Possanzini κατά της διατάξεως που εξέδωσε το Δικαστήριο Δημόσιας Διοίκησης στις 18 Ιουλίου 2016 στην υπόθεση F-68/15, Possanzini κατά Frontex

21.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 428/19
            
         Αναίρεση που άσκησε στις 23 Σεπτεμβρίου 2016 ο Daniele Possanzini κατά της διατάξεως που εξέδωσε το Δικαστήριο Δημόσιας Διοίκησης στις 18 Ιουλίου 2016 στην υπόθεση F-68/15, Possanzini κατά Frontex
   (Υπόθεση T-686/16 P)
   (2016/C 428/22)
   Γλώσσα διαδικασίας: η γαλλική
   
      Διάδικοι
   
   
      Αναιρεσείων: Daniele Possanzini (Πίζα, Ιταλία) (εκπρόσωπος: Σ. Παππάς, δικηγόρος)
   
      Αντίδικος κατ’ αναίρεση: Ευρωπαϊκός Οργανισμός για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης
   
      Αιτήματα
   
   Ο αναιρεσείων ζητεί από το Γενικό Δικαστήριο:
   
               —
            
            
               να ακυρώσει τη διάταξη του Δικαστηρίου Δημόσιας Διοίκησης της 18ης Ιουλίου 2016, με την οποία απορρίφθηκε η προσφυγή του·
            
         
               —
            
            
               να κάνει δεκτά τα αιτήματα που διατύπωσε πρωτοδίκως·
            
         
               —
            
            
               να καταδικάσει τον αντίδικο κατ’ αναίρεση στο σύνολο των δικαστικών εξόδων.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεώς του, ο αναιρεσείων προβάλλει δύο λόγους.
   
               1.
            
            
               Ο πρώτος λόγος, ο οποίος υποδιαιρείται σε δύο σκέλη, αντλείται από παράβαση του άρθρου 11, παράγραφοι 4, 5 και 6 της αποφάσεως του εκτελεστικού διευθυντή του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης («Frontex») της 27ης Αυγούστου 2009 περί διαδικασίας αξιολογήσεως του προσωπικού («απόφαση της 27ης Αυγούστου 2009»), ερμηνευόμενου υπό το πρίσμα του άρθρου 41, παράγραφοι 1 και 2, του Χάρτη Θεμελιωδών Δικαιωμάτων της Ευρωπαϊκής Ένωσης.
               
                           —
                        
                        
                           Το πρώτο σκέλος αντλείται από πλάνη περί το δίκαιο στην οποία υπέπεσε το Δικαστήριο Δημόσιας Διοίκησης καθόσον δεν εξέτασε τον λόγο που προέβαλε ο αναιρεσείων πρωτοδίκως σχετικά με την έλλειψη προηγουμένου διαλόγου μεταξύ του επικυρωτή και του αξιολογητή.
                        
                     
                           —
                        
                        
                           Το δεύτερο σκέλος αντλείται από πλάνη περί το δίκαιο στην οποία υπέπεσε το Δικαστήριο Δημόσιας Διοίκησης καθόσον δεν εξέτασε αυτεπαγγέλτως την έλλειψη προηγουμένου διαλόγου μεταξύ του επικυρωτή και του αξιολογητή.
                        
                     
         
               2.
            
            
               Ο δεύτερος λόγος αντλείται από παράβαση του άρθρου 2, παράγραφος 2, της αποφάσεως της 27ης Αυγούστου 2009, συνιστάμενη στην παράβλεψη της διακρίσεως των ρόλων μεταξύ αξιολογητή και επικυρωτή, όπως αυτή προβλέπεται στο πλαίσιο της Frontex.